काठमाडौंको कलंकीमा रहेको अण्डरपास शुक्रबार दिउँसो २ बजेबाट सञ्चालनमा आएको चक्रपथ विस्तार आयोजनाका प्रमुख प्रकाशचन्द्र भण्डारीले उज्यालोलाई जानकारी दिनुभयो ।
आजबाट सञ्चालनमा आए पनि कालोपत्रे तथा अन्य केही काम बाँकी भएकाले मध्य सेप्टेम्बरमा भने केही दिन अण्डरपास बन्द गरिने आयोजना प्रमुख भण्डारीले बताउनुभयो ।
६ महिनाभित्र पूरा गर्ने लक्ष राखेर २०७२ सालमा अण्डरपास निर्माणको काम सुरु गरिए पनि २ वर्षमा काम सम्पन्न भएको हो ।
असार १५ गते भित्रै खुल्ने भनिएको कलंकी अण्डरपास वर्षाका कारण काम गर्न नपाउँदा ढिलो भएको थियो । अण्डरपास खुलेपछि कलंकीमा पहिले हुने गरेको जाम ९० प्रतिशतले घट्ने चक्रपथ आयोजनाले दावी गरेको छ ।
अण्डरपास सञ्चालनमा आएपछि चक्रपथमा गुड्ने गाडी अण्डरपासबाट सिधै ओहोरदोहोर गर्ने भएकाले जाममा बस्नुपर्ने छैन । आयोजना प्रमुख भण्डारीका अनुसार अण्डरपासमाथि बाट गुड्ने गाडीमध्ये बायाँतर्फ जाने गाडीले पनि जाममा बस्नु पर्दैन । जताबाट पनि बाँयातिर जाने गाडीले सिधै मोडिन पाउनेछन् ।
दायाँतर्फ मोडिनुपर्ने गाडीले भने केहीबेर पालो पर्खर्नुपर्नेछ । त्यसरी दायाँतर्फ जाने गाडीले बढीमा आधा मिनेट मात्र कलंकीमा पालो कुर्नुपर्ने प्रमुख भण्डारीले बताउनुभयो ।